ప్రపంచ కొబ్బరి దినోత్సవం

ప్రపంచ కొబ్బరి దినోత్సవం (కొబ్బరికాయల దినోత్సవం) ప్రతి సంవత్సరం సెప్టెంబరు 2న నిర్వహించబడుతోంది. పోషకాలతో కూడిన ఆహారాన్ని, పానీయాన్ని అందించడంతోపాటు ఆరోగ్యాన్ని కలిగిస్తున్న కొబ్బరికాయ గురించి ప్రజల్లో అవగాహన కలిగించడానికి ఈ దినోత్సవం జరుపుకుంటారు.

 చరిత్ర 
ప్రపంచ కొబ్బరి దినోత్సవం 2009 సంవత్సరంలో ప్రారంభమైంది. కొబ్బరి ఉత్పత్తులను మరింత పెంచి, దాని ప్రాధాన్యాన్ని తెలుపడంకోసం 1969, సెప్టెంబరు 2న ఇండోనేషియా రాజధాని జకార్తాలో ది ఏషియా- పసిఫిక్‌ కొకోనట్‌ కమ్యూనిటి (ఎపిసిసి) అనే అంతర్జాతీయ సంస్థ ఏర్పాటయింది. ఆరోజు ఆసియా, పసిఫిక్‌ దేశాల ప్రతినిధులు సమావేశమై ప్రపంచవ్యాప్తంగా కొబ్బరి పరిశ్రమలను ఏర్పాటుచేయడంలో భాగంగా కొబ్బరి అభివృద్ధి కోసం అనేక తీర్మానాలు చేశారు. అందుకు గుర్తుగా సెప్టెంబరు 2ను అంతర్జాతీయ కొబ్బరి దినోత్సవంగా ప్రకటించి, ప్రతి సంవత్సం వేడుకలు జరుపుకుంటున్నారు. ఆసియా పసిఫిక్ ప్రాంతంలో కొబ్బరి అభివృద్ధి కార్యకలాపాలను ప్రోత్సహించడానికి, సమన్వయం చేయడానికి ది ఏషియా- పసిఫిక్‌ కొకోనట్‌ కమ్యూనిటిలో 18 సభ్య దేశాలు ఉన్నాయి.

 కార్యక్రమాలు - వేడుకలు 
 ఈ దినోత్సవం సందర్భంగా ప్రపంచవ్యాప్తంగా ప్రభుత్వ, ప్రైవేటు సంస్థల ఆధ్వర్యంలో అవగాహన కార్యక్రమాలు, శిక్షణ శిబిరాలు, ఎగ్జిబిషన్లు నిర్వహించబడుతాయి.
 ఈ రోజున కొబ్బరికాయలను పగులగొడతారు. కొబ్బరితో చేసిన వంటకాలతో, కొబ్బరి నీళ్ళతో విందులు జరుపుకుంటారు.

 మూలాలు 

వర్గం:అంతర్జాతీయ దినములు